U SAD - više osobnih automobila od vozača (2/9/03) - 2003-09-02
U 107 milijuna domaćinstava postoji 204 milijuna osobnih automobila, ali samo 191 milijun vozača
Visoke cijene benzina, zagađivanje, zagušenja prometa - ništa od toga ne može ohladiti ljubavnu strast Amerikanaca prema njihovim automobilima. Dapače, ta je strast dobila i odgovarajući brojčani argument. Po prvi puta u povijesti Sjedinjenih Država, registriranih osobnih automobila u ovoj zemlji ima više nego ljudi koji ih mogu voziti. Tako barem izvješćuje Ministarstvo prometa, prema kojemu u Sjedinjenim Državama ima 107 milijuna domaćinstava, od kojih svako ima, u prosjeku, 1.9 limuzina, sportskih terenskih vozila, kamioneta i sličnih vozila, ali samo 1.8 vozača. Preračunato, to je 204 milijuna osobnih vozila i 191 milijun vozača. Posljednji puta kada je netko prebrojao osobne automobile i vozače, 1995. godine, kategorija ljudi je još prevladavala. Sada, kako komentira list "USA Today", konačno se ostvario američki san: automobili se razmnožavaju brže od ljudi. Proliferacija vozila izazvana je čitavim nizom faktora: sve je više obitelji u kojima rade oba roditelja, koji se odvojeno voze na posao, više je tinejđera s vlastitim automobilima, više je obitelji s automobilima za različite namjene - uz aute za odlazak na posao ili u školu, tu su i vozila koja se koriste samo vikendom, za izlete i dulja putovanja. Uostalom, statistike pokazuju da su Amerikanci zaista narod vezan uz autoceste. Svakoga dana, oni izvedu milijardu i stotinu milijuna vožnji automobilom, prevezavši po osobi oko 60 kilometara. Broj vožnji automobilom najveći je petkom, najmanji nedjeljom. Od svih dnevnih vožnji, gotovo pola služi odlasku u kupovine ili obavljanje raznih osobnih ili obiteljskih obveza; 27 posto svih dnevnih vožnji vezano je uz društvene obveze ili je rekreacijskog tipa. Samo 15 posto ukupnog dnevnog broja vožnji odnosi se na odlazak i povratak s posla, ali osobnim automobilom na posao odlazi 91 posto uposlenika koji na posao ne mogu doći pješke. Preostalih 9 posto koristi javni prijevoz. I, na kraju ovog izleta u motoriziranu statistiku, kažimo da gotovo 60 posto osobnih vozila čine limuzine ili karavani, 21 posto su minivanovi ili sportska terenska vozila, a 15 posto su laki kamioneti. No, sirenskom zovu kotača ipak odolijeva značajan broj Amerikanaca - čak osam posto domaćinstava uopće nema nikakvo vozilo.